CELEX: 32016R0874
Language: da
Date: 2016-06-01 00:00:00
Title: Kommissionens gennemførelsesforordning (EU) 2016/874 af 1. juni 2016 om ændring af gennemførelsesforordning (EU) 2015/943 om beredskabsforanstaltninger, som suspenderer importen fra Nigeria af tørrede bønner (EØS-relevant tekst)

2.6.2016   
            
            
               DA
            
            
               Den Europæiske Unions Tidende
            
            
               L 145/18
            
         KOMMISSIONENS GENNEMFØRELSESFORORDNING (EU) 2016/874
   af 1. juni 2016
   om ændring af gennemførelsesforordning (EU) 2015/943 om beredskabsforanstaltninger, som suspenderer importen fra Nigeria af tørrede bønner
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, og
   ud fra følgende betragtninger:
   
               (1)
            
            
               Ved forordning (EF) nr. 178/2002 er der fastlagt generelle principper, som i Unionen og på nationalt plan finder anvendelse på fødevarer generelt og på fødevaresikkerhed i særdeleshed. Forordningen indeholder bestemmelser om beredskabsforanstaltninger, som Kommissionen skal træffe, hvis det er åbenbart, at fødevarer importeret fra et tredjeland må formodes at udgøre en alvorlig risiko for menneskers sundhed.
            
         
               (2)
            
            
               Kommissionens gennemførelsesforordning (EU) 2015/943 (2) forbyder import af tørrede bønner fra Nigeria, der er angivet under KN-kode 0713 39 00, på baggrund af det høje antal tilfælde af forurening med det ikke-godkendte aktivstof dichlorvos i mængder, der i høj grad overstiger den akutte referencedosis, som Den Europæiske Fødevaresikkerhedsautoritet har fastsat foreløbigt. I afventning af at Nigeria gennemfører de hensigtsmæssige risikostyringsforanstaltninger, bør dette forbud gælde indtil den 30. juni 2016.
            
         
               (3)
            
            
               Som følge af indførelsen af importforbuddet er der udstedt meddelelser til det hurtige varslingssystem for fødevarer og foder vedrørende tørrede bønner med oprindelse i Nigeria, der er angivet under KN-kode 0713 35 00 og KN-kode 0713 90 00, på baggrund af forurening med dichlorvos. Derfor bør omfanget af det eksisterende forbud udvides til også at gælde for disse to koder.
            
         
               (4)
            
            
               Den fortsatte tilstedeværelse af dichlorvos i tørrede bønner importeret fra Nigeria og Nigerias gennemførelse af en handlingsplan med hensyn til integreret bekæmpelse af skadegørere og maksimalgrænseværdier for pesticidrester giver ikke mulighed for at konkludere, at overholdelse af fødevarelovgivningens krav med henblik på pesticidrester kan opnås på kort sigt.
            
         
               (5)
            
            
               Varigheden af importforbuddet bør derfor udvides til at gælde for en periode på yderligere tre år for at gøre det muligt for Nigeria at gennemføre passende risikostyringsforanstaltninger og stille de krævede garantier.
            
         
               (6)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Eneste artikel
   I gennemførelsesforordning (EU) 2015/943 foretages følgende ændringer:
   
               1)
            
            
               Artikel 1 affattes således:
               »Artikel 1
               Denne forordning gælder for alle tørrede bønner med oprindelse i Nigeria, der er angivet under KN-kode 0713 35 00, KN-kode 0713 39 00 og KN-kode 0713 90 00.«
            
         
               2)
            
            
               Artikel 5 affattes således:
               »Artikel 5
               Denne forordning træder i kraft dagen efter offentliggørelsen i Den Europæiske Unions Tidende.
               Den anvendes indtil den 30. juni 2019.«
            
         
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. juni 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 31 af 1.2.2002, s. 1.
   
      (2)  Kommissionens gennemførelsesforordning (EU) 2015/943 af 18. juni 2015 om beredskabsforanstaltninger, som suspenderer importen fra Nigeria af tørrede bønner, og om ændring af bilag I til forordning (EF) nr. 669/2009 (EUT L 154, 19.6.2015, s. 8.).